ΟΔΗΓΙΑ ΤΟΥ ΣΥΜΒΟΥΛΙΟΥ της 20ής Μαρτίου 1970 περί προσεγγίσεως των νομοθεσιών των Κρατών μελών που αναφέρονται στις δεξαμενές υγρών καυσίμων και των διατάξεων οπισθίας προφυλάξεως των οχημάτων με κινητήρα και των ρυμουλκουμένων τους

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,

την πρόταση της Επιτροπής,

τη γνώμη της Συνελεύσεως(1),

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι οι τεχνικές προδιαγραφές των εθνικών νομοθεσιών, τις οποίες πρέπει να πληρούν τα οχήματα με κινητήρα, αφορούν μεταξύ άλλων, τις δεξαμενές υγρών καυσίμων και τις διατάξεις οπισθίας προφυλάξεως-

ότι οι προδιαγραφές αυτές διαφέρουν από το ένα Κράτος μέλος στο άλλο και ως εκ τούτου είναι ανάγκη, να υιοθετηθούν οι ίδιες προδιαγραφές από όλα τα Κράτη μέλη είτε συμπληρωματικά, είτε σε αντικατάσταση των υφισταμένων ρυθμίσεων, ιδίως για να καταστεί δυνατή η εφαρμογή για κάθε τύπο οχήματος, της διαδικασίας εγκρίσεως ΕΟΚ, που ρυθμίζεται από την οδηγία του Συμβουλίου της 6ης Φεβρουαρίου 1970 περί προσεγγίσεως των νομοθεσιών των Κρατών μελών, όσον αφορά την έγκριση των οχημάτων με κινητήρα και των ρυμουλκουμένων τους(3),

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Ως όχημα κατά την έννοια της παρούσης οδηγίας, νοείται κάθε όχημα με κινητήρα, που προορίζεται να κυκλοφορεί επί οδού, με ή χωρίς αμάξωμα, έχον τουλάχιστον τέσσερις τροχούς και εκ κατασκευής μεγίστη ταχύτητα μεγαλύτερη των 25 km/h καθώς και τα ρυμουλκούμενά του, εξαιρουμένων των οχημάτων που μετακινούνται επί σιδηροτροχιών, των γεωργικών μηχανών και των ελκυστήρων, καθώς και των μηχανημάτων δημοσίων έργων.

Άρθρο 2

Τα Κράτη μέλη δεν δύνανται να αρνηθούν την έγκριση ΕΟΚ ούτε την έγκριση από εθνικής πλευράς ενός οχήματος για λόγους που αφορούν τις δεξαμενές υγρών καυσίμων ή τις διατάξεις οπισθίας προφυλάξεως, αν αυτές πληρούν τις προδιαγραφές που αναφέρονται στο παράρτημα.

Άρθρο 3

Οι τροποποιήσεις που είναι αναγκαίες για την προσαρμογή προς την τεχνική πρόοδο των προδιαγραφών του παραρτήματος εξαιρέσει εκείνων οι οποίες αναφέρονται στο σημείο 1, εκδίδονται σύμφωνα με τη διαδικασία που προβλέπει το άρθρο 13 της οδηγίας του Συμβουλίου της 6ης Φεβρουαρίου 1970 περί εγκρίσεως των οχημάτων με κινητήρα και των ρυμουλκουμένων τους.

Άρθρο 4

1. Τα Κράτη μέλη θέτουν σε ισχύ τις διατάξεις που είναι αναγκαίες για να συμμορφωθούν προς την παρούσα οδηγία εντός προθεσμίας δεκαοκτώ μηνών από την κοινοποίησή της και ενημερώνουν αμέσως περί αυτού την Επιτροπή.

2. Τα Κράτη μέλη γνωστοποιούν στην Επιτροπή το κείμενο των ουσιωδών διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 5

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 20 Μαρτίου 1970.

Για το Συμβούλιο

Ο Πρόεδρος

P. HARMEL

(1) ΕΕ αριθ. Α 168 της 18. 12. 1969, σ. 7.

(2) ΕΕ αριθ. Α 48 της 16. 4. 1969, σ. 16.

(3) ΕΕ αριθ. Ν 42 της 23. 2. 1970, σ. 1.

ΠΑΡΑΡΤΗΜΑ

I. Δεξαμενές και βοηθητικές δεξαμενές υγρών καυσίμων

I.1. Οι δεξαμενές καυσίμων πρέπει να είναι κατασκευασμένες κατά τέτοιο τρόπο ώστε να ανθίστανται στη διάβρωση. Πρέπει να πληρούν τις δοκιμές στεγανότητος οι οποίες πραγματοποιούνται από τον κατασκευαστή σε πίεση ίση προς το διπλάσιο της σχετικής πιέσεως λειτουργίας και εν πάσει περιπτώσει, ίση τουλάχιστον προς 1,3 bar. Κάθε ενδεχόμενη υπερπίεση ή κάθε πίεση υπερβαίνουσα την πίεση λειτουργίας πρέπει να εξουδετερούται αυτομάτως από κατάλληλες διατάξεις (οπές, βαλβίδες ασφαλείας, κλπ.). Οι οπές αερισμού πρέπει να έχουν σχεδιασθεί κατά τρόπο ώστε να προλαμβάνουν κάθε κίνδυνο αναφλέξεως. Το καύσιμο δεν πρέπει να δύναται να εκρέει από το πώμα της δεξαμενής ή από τις διατάξεις, οι οποίες προβλέπονται για να εξουδετερώνουν την υπερπίεση, ακόμα και στην περίπτωση πλήρους ανατροπής της δεξαμενής. Ένα στάξιμο είναι ανεκτό.

I.2. Οι δεξαμενές καυσίμων πρέπει να εγκατασταθούν κατά τρόπο ώστε να προφυλάσσονται από τις συνέπειες μιας μετωπικής συγκρούσεως ή μιας συγκρούσεως στο πίσω μέρος του οχήματος. Πρέπει να αποφεύγονται κοντά στις δεξαμενές προεξοχές, αιχμηρές ακμές κλπ.

II. Διατάξεις οπισθίας προφυλάξεως.

II.1. Το ύψος σε όλο το πίσω πλάτος του πλαισίου ή των βασικών τμημάτων του αμαξώματος δεν είναι δυνατό να υπερβαίνει τα 70 cm εφόσον υφίσταται μία απόσταση μεγαλύτερη του ενός μέτρου μεταξύ του γεωμετρικού άξονος, του τελευταίου άξονος τροχών και του ακροτάτου οπισθίου σημείου του οχήματος.

II.2. Αν δεν πληροί την προδιαγραφή αυτή, το όχημα πρέπει να είναι εφοδιασμένο με μία διάταξη οπισθίας προφυλάξεως, η οποία να ανταποκρίνεται στους όρους συναρμολογήσεως, οι οποίοι αναφέρονται κατωτέρω.

II.3. Όροι συναρμολογήσεως των διατάξεων οπισθίας προφυλάξεως.

II.3.1. Το κατώτερο τμήμα της διατάξεως οπισθίας προφυλάξεως πρέπει να ευρίσκεται σε απόσταση μικρότερη των 70 cm από το έδαφος, όταν το όχημα είναι κενό.

II.3.2. Στη θέση όπου είναι τοποθετημένη η διάταξη οπισθίας προφυλάξεως, το πλάτος της δεν δύναται να είναι μεγαλύτερο του πλάτους του οχήματος, ούτε μικρότερο κατά 10 cm από κάθε πλευρά αυτού του πλάτους.

II.3.3. Η διάταξη οπισθίας προφυλάξεως πρέπει να είναι τοποθετημένη όσο το δυνατό πλησιέστερα στο πίσω τμήμα του οχήματος, χωρίς να δύναται να είναι απομακρυσμένη περισσότερο από 60 cm από το ακρότατο οπίσθιο σημείο του οχήματος.

II.3.4. Τα άκρα της διατάξεως της οπισθίας προφυλάξεως δεν πρέπει να σχηματίζουν κάμψη προς τα πίσω.

II.3.5. Η διάταξη οπισθίας προφυλάξεως πρέπει να συνδέεται στερεά στις μηκίδες ή σε ότι τις αντικαθιστά.

II.3.6. Η διάταξη οπισθίας προφυλάξεως πρέπει να έχει αντοχή στην κάμψη τουλάχιστον ισοδύναμη προς μία χαλύβδινη δοκό, της οποίας η κάθετος τομή έχει ένα συντελεστή αντιστάσεως σε κάμψη 20 cm3.

II.4. Κατά παρέκκλιση των προηγουμένων διατάξεων, τα οχήματα των επομένων κατηγοριών δύνανται να μη διαθέτουν διάταξη οπισθίας προφυλάξεως:

- ελκυστήρες για ημιρυμουλκούμενα,

- ρυμουλκούμενα "Triqueballes" και άλλα ανάλογα ρυμουλκούμενα προοριζόμενα για τη μεταφορά κορμών ξύλων ή άλλων τεμαχίων μεγάλου μήκους,

- οχήματα για τα οποία η ύπαρξη μιας διατάξεως οπισθίας προφυλάξεως είναι ασυμβίβαστη με τη χρησιμοποίησή τους.